WASHINGTON. Po prvýkrát za posledné dve desaťročia vnímajú Američania Rusko ako vážnu hrozbu pre Spojené štáty.
Vyplýva to z prieskumu verejnej mienky televízie CNN a agentúry ORC International.
Podľa neho Rusko považuje za hrozbu až 69 percent opýtaných, čo je o 25 percent viac než v roku 2012 a najviac od rozpadu Sovietskeho zväzu. Len 31 percent ľudí Moskvu za hrozbu nepovažuje.
V súvislosti s krízou na Ukrajine nie je v USA veľmi obľúbený ani ruský prezident Vladimir Putin. Negatívne ho vníma 68 percent ľudí, pred nedávnymi zimnými olympijskými hrami to bolo 54 percent.
"Tieto čísla sú jasné. Američania skutočne nemajú radi Putina," konštatoval šéf prieskumov pri CNN Keating Holland.
Viac než 70 percent respondentov považuje za neospravedlniteľný postup Ruska na Ukrajine a polostrove Krym, ktorý obsadili ruskí vojaci.
Vyše polovica Američanov si myslí, že medzi USA a Ruskom nastáva nová Studená vojna.